Document ID: 32015R0538

UREDBA KOMISIJE (EU) 2015/538
оd 31. ožujka 2015.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe benzojeve kiseline - benzoata (E 210-213) u kuhanim kozicama u salamuri
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
budući da:
(1)
U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani te uvjeti njihove uporabe.
(2)
Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili na temelju zahtjeva.
(3)
Zahtjev za izmjenu popisa Unije prehrambenih aditiva podnijela je udruga Danish Seafood Association radi povećanja najveće dopuštene razine benzojeve kiseline - benzoata (E 210-213) u kuhanim kozicama u salamuri.
(4)
Prilogom II. Uredbi (EZ) br. 1333/2008 najveća dopuštena količina za uporabu sorbinske kiseline - sorbata; benzojeve kiseline - benzoata (E 200-213) iznosi 2 000 mg/kg u polukonzerviranoj ribi i proizvodima ribarstva, uključujući rakove, mekušce, surimi te riblju paštetu i paštetu od rakova te u kuhanim rakovima i mekušcima. Pored toga je u kuhanim rakovima i mekušcima ukupna najveća dopuštena razina benzojeve kiseline - benzoata (E 210-213) 1 000 mg/kg.
(5)
Navedene najveće dopuštene razine u kuhanim kozicama i kozicama u salamuri pH vrijednosti od 5,6 do 5,7 trebale bi biti dovoljne da spriječe rast bakterije Listeria monocytogenes na temperaturama hlađenja između 5 i 8 °C. Međutim, male promjene u parametrima konzerviranja mogu dovesti do rasta bakterije Listeria monocytogenes. Na tehnološkom sveučilištu Danske razvijena je matematička metoda predviđanja za utvrđivanje potrebne razine benzojeve kiseline - benzoata (E 210-213) (3). Prema tom modelu razina od 1 000 mg/kg E 210-213 nije dovoljna za sprečavanje rasta bakterije Listeria monocytogene u kozicama u salamuri pH vrijendosti 5,8. Model i ispitivanja upućuju na to da je za sprečavanje rasta bakterije Listeria monocytogene u tim kozicama optimalna kombinacija 1 500 mg/kg benzojeve kiseline - benzoata (E 210-213) te 500 mg/kg sorbinske kiseline - sorbata (E 200-203).
(6)
U svojem izvješću o kretanjima i izvorima zoonoza, uzročnika zoonoza i bolesti koje se prenose hranom u 2012. (4), Europska agencija za sigurnost hrane („Agencija”) zaključila je da se broj slučajeva listerioze kod ljudi neznatno povećao u usporedbi s 2011. te su 2012. prijavljene 1 642 potvrđene pojave kod ljudi. Tijekom razdoblja od 2008. do 2012. zabilježen je statistički značajan rast u Uniji koji se tek polako povećavao prateći sezonski uzorak. Kao i prethodnih godina, među tim slučajevima je zabilježena visoka stopa smrtnosti (17,8 %). 2012. godine18 država članica prijavilo je ukupno 198 smrtnih slučajeva zbog listerioze što je najveći broj smrtnih slučajeva zabilježen od 2006. Bakterija Listeria monocytogenes rijetko je utvrđena iznad zakonitog sigurnosnog ograničenja za gotovu hranu na mjestu maloprodaje. Uzorci koji premašuju to ograničenje najčešće su uzeti iz proizvoda ribarstva.
(7)
U Izvješću Komisije o unosu prehrambenih aditiva u Europskoj uniji (5) zaključeno je da izloženost benzojevoj kiselini - benzoatima može iznositi do 96 % prihvatljivog dnevnog unosa za malu djecu i 84 % za odrasle osobe na temelju uporabe najvećih dopuštenih razina. Tada je najveća dopuštena razina sorbinske kiseline - sorbata u kombinaciji s benzojevom kiselinom - benzoatima u kuhanim kozicama iznosila 2 000 mg/kg. Ta je razina izmijenjena Direktivom 2006/52/EZ Europskog parlamenta i Vijeća (6) kada je to odobrenje prošireno na sve kuhane rakove i mekušce, s najvećom dopuštenom razinom od 1 000 mg/kg za benzojevu kiselinu - benzoate. Stoga se očekuje da povećanje te razine na 1 500 mg/kg, samo za kuhane kozice u salamuri, neće dovesti do dodatne izloženosti koja bi mogla biti sigurnosni rizik.
(8)
U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako postoji mogućnost da se takvim ažuriranjem ne utječe na zdravlje ljudi. Budući da se odobrenje uporabe benzojeve kiseline - benzoata (E 210-213) u kuhanim kozicama konzerzviranima u salamuri smatra ažuriranjima tog popisa koje neće imati utjecaj na zdravlje ljudi, nije potrebno tražiti mišljenje Agencije.
(9)
Prilog II. Uredbi (EZ) br. 1333/2008 stoga treba na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od trenutka stupanja na snagu ove Uredbe.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 31. ožujka 2015.

Labels: 0
3
17
6